Aravot.am-ի հետ զրույցում Արցախի հանրապետության նախագահի մամուլի խոսնակ Դավիթ Բաբայանը հարցին՝ ինչ-որ արտառոց իրավիճա՞կ է սահմանի վրա, ի՞նչ է այս պահին կատարվում շփման գծում՝ պատասխանել է. «Կատարվում է այն, ինչի մասին մենք խոսում ենք, սա ոչ թե շահարկումների համար է արվում, ինչպես մի քանի տարօրինակ աննորմալ կարծիքներ են հայտնում, դեպրեսահարվում են, շեղում են ուշադրությունը ներքին խնդիրներից: Նախևառաջ, Արցախում կատարյալ հանգստություն է, ներքաղաքական կատարյալ կայունություն: Մենք այդպիսի նպատակ չունենք շահարկենք սահմանում տիրող իրավիճակը և ներքին խնդիրները: Ադրբեջանական ղեկավարությունն իրենք են հայտարարում, տեսեք ինչպիսի հայտարարություններ են անում: Ապրիլ ամսից մենք ասում ենք, որ կան կուտակումներ և որոշ մարդիկ, այդ թվում նաև Ադրբեջանի քաղաքացիներ հայկական անունների տակ գրում են, փնովում են, փորձում են շեղել մեր ուշադրությունը: Մենք ասում ենք՝ կան կուտակումներ և 2016-ի ապրիլից առաջին անգամ է այսպիսի իրավիճակ, չասե՞նք: Իսկ թե ինչ կլինի, կախված է առաջին հերթին մեր ունակություններից՝ կասեցնել ցանկացած ոտնձգություն: Այս պահի դրությամբ պաշտպանության բանակը կատարում է ամեն ինչ, որ ռազմավարական նախաձեռնողականությունը ամուր պահպանի իր ձեռքերում»: